Foto: N1

DANAŠNJU predizbornu debatu u Novinarskom domu organizirali su N1 televizija i Udruge civilnog društva Platforme 112. O najvažnijim temama raspravljali su predstavnici koalicije Hrvatska raste, ORaH-a, Naprijed Hrvatska, Domoljubne koalicije, SDSS-a te Živog zida i Koalicije rada i solidarnosti te MOST-a nezavisnih lista.



U jednom dijelu debate sudionici su se dotaknuli HDZ-ovog obećanja da će za svako rođeno dijete dati 1000 eura. Tomislav Karamarko ranije je rekao da će taj novac nabaviti smanjenjem prihoda udrugama i agencijama koje rade protiv Hrvatske. Milošević nije precizirao o kojim se udrugama radi.



"Ne rezovi nego ozbiljne temeljite promjene s ciljem preporoda ove zemlje. Radi se o 300-injak milijuna kuna. Zar stvarno mislite da to nije sposobna ova država izdvojiti? U proračunu se može uštedjeti 6-7 milijardi kuna, a da nitko ne osjeti", neodređen je Milošević na što je Mirela Holy konstatirala da joj se čini da bi sve udruge bile ukinute osim Katoličke crkve.



"Uopće nije tako. Prvi put dolazi netko s ozbiljnim programom", pravdao se Milošević, ali i dalje nije odgovorio kome bi se rezali prihodi.



"1000 eura za svako novo dijete, mene to brine. HDZ gotovo uopće nema na listama žene. Je li to metoda kako ostaviti žene doma?", konstatirala je Ružica Vukovac koja je na debati sudjelovala u ime Mosta nezavisnih lista na što je HDZ-ov predstavnik komentirao kako nije lako žene dobiti da se bave politikom.



"Nije točno. Ako ORaH može naći 70 žena kako ne može naći HDZ s tolikim članovima", odvratila mu je Mirela Holy.



"Vi ste neka lijeva stranka, je li tako, mi smo konzervativna stranka", objasnio je Milošević zašto na listi Domoljubne koalicije ima malo žena.



Tekst se nastavlja ispod oglasa

HDZ na listama ima tek 32 žene



Podsjetimo, u 11 izbornih jedinica u koliko ih Domoljubna koalicija izlazi, među kandidatima nalaze se tek 32 žene. Preračunato u postotke ispada da se na listi Domoljubne koalicije nalazi mizernih 20 posto žena. U dvije izborne jedinice, četvrtoj i jedanaestoj, na listama Domoljubne koalicije nalazi se tek po jedna žena. Osim što su zastupljene u manjem broju, pogotovo u slučaju Domoljubne koalicije, žene se u pravilu nalaze nisko na listama. To je opet puno izraženije u slučaju HDZ-ove koalicije gdje se manje od deset žena nalazi u gornjoj polovici liste, dok ih većina tabori na dnu, bez realnih šansi da uđu u Sabor.

